Film tjedna: "Avatar", zaradio 232,2 milijuna dolara u prvom vikendu prikazivanja
Novi film Jamesa Camerona opet je na putu u filmsku povijest s najnovijom 3-D tehnologijom koja publiku stavlja u samo središte događan
Prije dvanaest godina, redatelj i scenarist James Cameron je napravio "Titanic", ljubavnu dramu smještenu u okružje tragedije tog prekooceanskog broda, koja je donijela najveću zaradu u povijesti Hollywooda. Sada, njegovo novo djelo je, kako izgleda, opet na putu u filmsku povijest s najnovijom 3-D tehnologijom koja publiku stavlja u samo središte događanja u science fiction avanturi "Avatar". Ovaj film, čija se radnja odvija na jednom drugom svijetu, 150 godina u budućnosti, za nas je pogledao Alan Silverman. Jake Sully je američki marinac koji je od ozljede u borbi ostao paraliziran. Šansa da ponovno prohoda prvo je što ga privuče na daleki i opasni mjesec Pandoru. Kao jedino mjesto u galaksiji koje ima bogate naslage vrijednog novog izvora energije, Pandora je Zemlji vrijedna nebrojene milijune. No, da bi se to moglo iskoristiti, ljudi moraju ili proći kroz domoroce ili ih se riješiti. Visoki, plave kože, pripadnici naroda Na'vi neprijateljski su i vrlo opasni. To je zadatak za Jakea i njegove kolege. On kontrolira daljinski tijelo nazvano avatar, uzgojeno od ljudske DNK pomiješane s DNK domorodaca. Kako mu je um elektronički povezan uz njegovo avatar tijelo, tako Jake ne samo da ponovno može hodati i preživjeti u toksičnoj atmosferi Pandore, nego može izravno i komunicirati s Na'vijima. Isprva, doduše, ne baš najbolje. Ali, uz pomoć egzotične ljepotice Neytiri, koja ga podučava običajima Na'vija i njihovoj povezanosti uz svoju zemlju, Jake postaje uvjeren da treba spriječiti eksploataciju koju planiraju njegovi sunarodnjaci. Novozelandski glumac Sam Worthington glumi Jakea, a Amerikanka Zoe Saldana je Neytiri. Redatelj Cameron, rodom Kanađanin, proveo je godine razvijajući tehnologiju za njihove avatarske likove. Glumci nose high-tech odjeću, prepunu senzora koji snimaju svaki njihov pokret, uključujući i najtananije izražaje lica. Cameron kaže da je takva, potpuno snimljena gluma ključ za stvaranje kompjuterski generiranih likova, kako bi ih publika doživjela kao 'žive' i stvarne: Cameron je također bio pionir na polju realističke 3-D tehnologije koja od publike traži da koristi specijalne naočale. Sam Worthington, međutim, kaže da to publiku dovodi da zajedno s njim sudjeluje u svakoj akciji. James Cameron priznaje da je priča o pokušaju ljudi da eksploatiraju izmišljenu Pandoru jasna metafora za, kako on vjeruje, opasnosti eksploatacije našeg vlastitog planeta. On je uvjeren da science fiction žanr može jasno iskazati takvo upozorenje. U filmu "Avatar" glumi i veteranka sci-fi žanra Sigourney Weaver, i to znanstvenicu koja stvara program za upoznavanje i razumijevanje Na'vija. Giovanni Ribisi glumi korporacijskog upravitelja rudokopnog projekta za Pandoru. Glazbu za film je skladao James Horner, koji je s Cameronom surađivao i na filmu "Titanic". U međuvremenu, studio 20th Century Fox procjenjuje da je "Avatar" prvog vikenda prikazivanja zaradio 232,2 milijuna dolara širom svijeta od čega 73 milijuna na sjeverno-američkim kino blagajnama. Iako se ne radi o rekordnoj zaradi ovo se smatra jako dobrim rezultatom s obzirom na veliku snježnu oluju koja je velik dio stanovnika američkog sjeveroistoka zadržala kod kuće. Procjenjuje se da bi "Avatar" mogao zaraditi 200 milijuna dolara do kraja godine u SAD-u i Kanadi.